Z múdrosti otcov

Október

Ukážka z elektronickej knihy

Zostavil: Miron Keruľ-Kmec

Z múdrosti otcov - október

Jazyková korektúra:

Ing. Ingrid Lukáčová

Návrh obálky a grafická úprava:

Štefan Keruľ-Kmec ml.

ISBN 978-80-8233-198-4

Vytvorenie elektronickej verzie Dibuk, s. r. o., 2023

Úvod

Svätí učitelia duchovného života nám nezakrývajú, že cesta k spáse je jednoduchá. Každému ponúkajú tú istú mapu k cieľu, tie isté prostriedky duchovného života, nech už ide o kňazov a mníchov alebo o ľudí zo sveta. Evanjelium je to isté pre každého človeka a jeho prikázania sú záväzné pre každého.

Svätí otcovia nám ponúkajú praktickú skúsenosť, ako žiť život s Kristom, aby nám uľahčili náš duchovný zápas. Som presvedčený, že Cirkev musí sprostredkovať túto ich duchovnú múdrosť kresťanom súčasnej doby. Mnohí ju s radosťou príjmu. Mnohí ju môžu síce odmietnuť, ale môžu sa k nej vrátiť v čase, keď iné cesty sa ukážu ako slepé uličky.

1. október

DÔVERA V BOŽIU PROZRETEĽNOSŤ

V miere, v akej človek opovrhuje svetom vo svojej horlivej starosti kvôli Božej bázni, v takej miere sa k nemu približuje Božia prozreteľnosť. Tajomným spôsobom prijíma jej pomoc a sú mu dané jasné myšlienky na jej pochopenie. A dokonca, ak je človek nedobrovoľne ukrátený o pozemské dobrá, v miere jeho straty ho sprevádza Božie milosrdenstvo a zaopatruje ho Božia láska k ľuďom. Sláva Tomu, ktorý je k nám milosrdný vo veciach pravej ruky i tej ľavej a prostriedkami týchto vecí nám udeľuje príležitosť nájsť život. Pretože tých, ktorí kvôli vlastnej vôli sa stali príliš slabí nadobudnúť spásu, Boh vedie ich k čnosti skrze nedobrovoľné trápenia.

sv. Izák Sýrsky

Uvažuj pred Božou tvárou...

Dôverujem v Božiu prozreteľnosť?

Mám odvahu odpútavať sa od zbytočných vecí?

2. október

SKUTOČNÝ PLOD MODLITBY

Neusiluj o exaltované skúsenosti v modlitbe – nie sú správne pre hriešnika. Dokonca samotná túžba hriešnika po takomto stave je falošným klamom. Namiesto toho hľadaj vzkriesenie svojho mŕtveho, skameneného srdca, aby sa stalo otvoreným poznaniu vlastnej hriešnosti, hĺbky pádu a svojej bezvýznamnosti, aby si to priznalo so sebazaprením. Potom v sebe nájdeš skutočný plod modlitby – úprimné pokánie. Budeš stáť pred Bohom a budeš k nemu volať s modlitbou, ktorá vychádza z tohto náhle zjaveného stavu duchovnej bezmocnosti. Budeš nariekať akoby z väzenia, z hrobu a samotného pekla.

Pokánie rodí modlitbu s mnohými  jej duchovnými plodmi. Sladkosť modlitby je výlučným darom pre Bohom vyvolených svätých, ktorí boli obnovení Svätým Duchom. Ktokoľvek usiluje o falošnú sladkosť skrze rozpálenosť krvi alebo márnivú predstavivosť a zmyselnosť, je v najvážnejšom sebaklame. Duša zatemnená svetským, telesným životom je schopná takého sebaklamu. Takáto duša je neprestajne klamaná svojou vlastnou pýchou.

sv. Ignác Brjančaninov

Uvažuj pred Božou tvárou...

Čo očakávam od modlitby?

Vedie ma modlitba k úprimnému pokániu?

Koniec ukážky